शारीरिक संबंध बनाते समय पुरुषों को भी होता है दर्द, फिमोसिस डायबिटीज का संकेत भी हो सकता है
फिमोसिस में पुरुष को पेनिस में इतना दर्द होता है कि उनके लिए संबंध बनाना मुश्किल हो जाता है। फिमोसिस क्या है और इससे कैसे राहत पाई जाए, इसके बारे में बता रहे हैं सेक्सोलॉजिस्ट डॉ. राजन भोसले।
शारीरिक संबंध बनाते समय यदि एक पार्टनर दर्द में हो तो अंतरंग पल सुखद नहीं हो सकते। आमतौर पर महिलाओं के लिए कहा जाता है कि संबंध बनाते समय उन्हें सिस्ट, इंफेक्शन जैसे कई कारणों से दर्द हो सकता है। इसी तरह कुछ मामलों में पुरुषों को भी संबंध बनाते समय दर्द होता है। ऐसा ही एक रोग है फिमोसिस, जिसमें पुरुष को पेनिस में इतना दर्द होता है कि उनके लिए संबंध बनाना मुश्किल हो जाता है। फिमोसिस क्या है और इससे कैसे राहत पाई जाए, इसके बारे में बता रहे हैं सेक्सोलॉजिस्ट डॉ. राजन भोसले।
मेरी और पति की उम्र चालीस से ज्यादा है। हमारे यौन संबंध अभी भी अच्छे हैं। लेकिन हाल ही में मेरे पति को फिमोसिस हो गया, जिसके कारण उन्हें संबंध बनाने में तकलीफ हो रही है। उन्हें पेनिस में दर्द रहता है, चमड़ी आसानी से पीछे नहीं हट पाती, यूरिन पास करते समय भी दर्द होता है। शादी के बाद ऐसा पहली बार हो रहा है। मैं जानना चाहती हूं कि फिमोसिस क्या है? इसका इलाज कैसे होता है? 
पुरुषों में फिमोसिस का होना नॉर्मल है और ये किसी को भी हो सकता है। ये समस्या काफी दर्दनाक होती है। आमतौर पर यह तकलीफ पुरुषों को संबंध बनाने के शुरुआती दौर में होती है। इसकी वजह है कि पेनिस की स्किन पीछे नहीं हो पाती, जिससे संबंध बनाते समय बहुत दर्द होता है। यदि दर्द बना रहे और दवा से भी समस्या ठीक न हो तो ऐसे में डॉक्टर सर्जरी की सलाह देते हैं। ये एक छोटी सी सर्जरी होती है जिसे बोलचाल की भाषा में ‘खतना’ भी कहते हैं।
आपके पति की उम्र में फिमोसिस होना डायबिटीज का संकेत भी हो सकता है इसलिए इसे नजरअंदाज न करें। डायबिटीज की शुरुआत में इसका पता नहीं चलता। जब डायबिटीज बढ़ जाता है और उसका इलाज नहीं किया जाता, तो शरीर अलग-अलग तरह से इसके संकेत देता है। ऐसे में फिमोसिस इसका संकेत हो सकता है। आप पति के शुगर लेवल की जांच जरूर कराएं।
फिमोसिस का इलाज होने तक आप दोनों शारीरिक संबंध बनाने से बचें, वरना आपको भी इंफेक्शन हो सकता है। एक पार्टनर को इंफेक्शन हो तो दूसरे को भी हो जाता है इसलिए सावधानी बरतें। समय पर सही इलाज न कराने से यह पैराफिमोसिस को भी ट्रिगर कर सकता है इसलिए इलाज में लापरवाही न करें।
प्रोफेसर एंड एचओडी, सेक्सुअल मेडिसिन डिपार्टमेंट, केईएम हॉस्पिटल एंड जी. एस. मेडिकल कॉलेज
सेक्स सीरियसली के लिए अपने सवाल इस आईडी पर भेजें: db.women@dbcorp.in
सब्जेक्ट लाइन में सेक्स सीरियसली लिखना न भूलें